MISIUNEA ÎN AMERICA LATINĂ 

Prezentare: Sunt născut în Danemarca, am emigrat în Argentina împre- 
ună cu întreaga familie pe când aveam 7 ani. Sunt membru al Congregaţiei 
Misionarilor Verbiţi; am lucrat în Brazilia şi Argentina. Actualmente îmi 
desfăşor activitatea la Roma, Italia. 


Câteva date statistice despre America Latină: 
» Suprafața: 20 300 000 km? (Europa: 10 000 000 km?) 
» Populaţia: 500 000 000 (Europa: 700 000 000) 
» Două limbi principale: spaniola şi portugheza. Se întâlnesc însă şi un 
mare număr de limbi „originare”. 
» Diversitatea culturilor: mulți urmaşi ai emigranților din diverse părți ale 
lumii (în special, europeni); urmaşi ai sclavilor africani şi băştinaşi din di- 
ferite culturi (aztecii, maya, incaşii, aymaras, mapuches, guarani etc.). 


Cultura: este un concept fundamental pentru tot ceea ce expunem în 
cele ce urmează. Este de la sine înţeles că trebuie să precizăm ce semnifi- 
cație vom da acestui termen. 


Cultura... este „modul particular prin care, într-un popor, oamenii cultivă ra- 
porturile lor cu natura, între ei şi cu Dumnezeu (cf. GS 53b), pentru a putea 
ajunge la un nivel de viață cu adevărat şi pe deplin uman (cf. GS 53a)” (Puebla, 386). 
Ca atare, cultura este „stilul comun de viață” (cf. GS 53c) ce caracterizează un 
popor şi care implică totalitatea vieţii sale: „complexul de valori care-l însufle- 
țese şi de nonvalori ce-l slăbesc... diferitele forme prin care acele valori sau 
nonvalori se exprimă şi se prezintă, adică obiceiurile, limba, instituţiile şi 
structurile de conviețuire socială” (Puebla, 387). Cu alte cuvinte, „cultura este 
viața unui popor (...) Cultura este o realitate inserată în dinamica istorico-socială 
(cf. GS 53c). Societatea o primeşte, o modifică într-un mod creativ şi o transmite 
fără încetare, prin procesul de transmitere generațională (cf. Puebla, 392)”!. 


Imi amintesc un fapt. Când a trebuit să fac cererea pentru destinația 
mea misionară, am pus în scris o observaţie personală: simțeam în mine 


1 IOAN PAUL AL II-LEA, Discurs la Universitatea din Santiago de Chile (3 aprilie 1987), 
nr. 2; 5. 


240 DIALOG TEOLOGIC 17 (2006) 


teama că nu aveam să fiu suficient de flexibil pentru a mă acomoda la cul- 
turi atât de diferite şi diverse, cum erau cele din Africa şi Asia. Am primit 
misiunea de a merge în Brazilia. Am rămas acolo mai puţin de un an: din 
cauza situaţiei politice (tensiuni între Biserică şi stat), mi-a fost refuzată 
viza de şedere şi a trebuit să mă întorc în Argentina. 

În Argentina mi-a fost încredințată o parohie în care majoritatea popu- 
laţiei era de origine europeană (germani, italieni, polonezi, ruşi), dar cu un 
anumit procentaj şi de populaţie originară din Orient (sirieni, libanezi). Se 
mai aflau şi persoane provenind din două culturi indiene diferite. Practic, 
era un eşantion a ceea ce însemna America Latină: un creuzet de rase şi 
culturi. 

Poate că acesta este primul factor asupra căruia trebuie să fim atenți: 
America Latină nu este un continent cu o populație esențialmente euro- 
peană. Ar fi mult mai corect a afirma că ne aflăm în fața unui amestec ex- 
trem de eterogen. Populaţiei originare (aşa-numiţii indios) i s-au adăugat 
europeni din toate naţiunile de pe vechiul continent, sclavi africani aduşi 
aici de către neguțătorii europeni — cu descendenţii respectivi, iar în istoria 
mai recentă s-au adăugat japonezi, coreeni, medio-orientali... Populaţia in- 
dios, totodată, aparține unor culturi foarte diferite între ele: unii cultivă 
pământul, şi fac aceasta de milenii, alții trăiesc chiar şi azi mai mult din 
vânătoare şi pescuit, precum şi din roadele pe care le culeg din păduri. 

Pentru a înțelege ce înseamnă un asemenea amestec de culturi, am pu- 
tea face, eventual, o comparaţie culinară, folosind metafora unei farfurii 
cu supă. În orice supă, aromele se amestecă. 

Aproape peste tot oamenii se căsătoresc cu alţii de origini diferite. Înce- 
tul cu încetul, un astfel de proces generează o nouă față a Americii Latine: 
în fiecare zi - o față tot mai metisă. Există însă regiuni ale continentului în 
care predomină persoane de o anumită origine: 

— europenii şi urmaşii lor au rămas în regiunile unde pământul este mai 
fertil; 

- sclavii, aduşi în America Latină pentru a lucra, sunt prezenţi, în general, 
în aceleaşi regiuni în care lucrează şi albii; 

- pentru a elibera pământul în vederea agriculturii şi pentru creşterea 
animalelor, indienii au fost alungaţi cu forța armelor către regiunile mun- 
toase. 


Ce înseamnă a fi misionar într-un astfel de ambient? 


Nu se poate scrie un fel de rețetă pentru a cumpăra de undeva soluţii 
gata preparate! Ceea ce pot face, şi vreau să o fac, este să vă împărtăşesc 
experiența mea misionară de la fața locului, din acest ambient concret. 

Pentru aceasta, mă voi concentra asupra unuia dintre locurile în care am 
lucrat: parohia de Tumbaya, în Nord-Vestul Argentinei. 

În 1988 am fost transferat într-o parohie în Nord-Vestul Argentinei 
(Tumbaya). A însemnat ca şi cum aş fi ajuns pe un alt continent. 95% din 
totalul populaţiei parohiei erau indieni din cultura Kolla. Este bine să cla- 
rificăm imediat că este o cultură extrem de veche: se ştie că zona era popu- 
lată deja acum 10.000 de ani. Cultura Kolla este foarte asemănătoare „ve- 
rişoarei”, cultura Aymara, care a înflorit în jurul anului 1000, devenind 
Imperiul de Tihawanacu (Bolivia), un oraş atestat încă din anul 600 î.C. 

Cea mai mare parte a populaţiei Kollas are o statură joasă. Clima e rece. 
Porţile caselor lor sunt şi ele foarte joase. După ce m-am lovit de mai multe 
ori cu capul de tocul uşii, am învăţat să mă aplec bine înainte de a intra... 
Dar tot la fel a fost cu realitatea culturală, atât de diferită, care m-a con- 
strâns să mă aplec pentru a putea intra în ea. Numai după aceea mi-am 
putut îndrepta spinarea pentru a fi pe deplin unul dintre ei. 

La puţine zile după sosirea mea, una dintre comunitățile cele mai mari 
ale parohiei celebra hramul. După sfânta Liturghie şi după procesiune, s-a 
apropiat de mine directorul şcolii gimnaziale, care fusese creată de curând. 
M-a întrebat: „Părinte, veniți cu noi la corpachada, pentru a da de mâncare 
la Pachamama?” Ştiam că Pachamama (pământul-mamă) era zeiţa prin- 
cipală a culturii Kolla... Trebuie să mărturisesc că nu m-am simţit deloc 
bine, deoarece doream să rămân fidel credinței mele creştine, ştiind totuşi 
că în acea cultură a spune „nu” era considerat o ofensă gravă. La fel de 
grav era a respinge o invitaţie. 

Acel om probabil că a văzut pe fața mea stânjeneala şi a încercat să-mi 
explice că era un rit de mulțumire adus lui Dumnezeu pentru noua şcoală 
şi că mai apoi urma un prânz festiv. 

I-am răspuns: „De-abia am sosit şi încă nu ştiu unde am ajuns. Lăsaţi-mi, 
vă rog, un timp, ca să cunosc cultura şi obiceiurile. Mai apoi vom vedea...” 

A acceptat explicația mea (şi i-am fost recunoscător pentru aceasta) şi 
m-a întrebat dacă cel puţin nu aş fi putut conduce rugăciunea „Tatăl nos- 
tru”, care ar fi marcat începutul ceremoniei. M-am gândit că „Tatăl nos- 
tru” nu face rău nimănui, şi aşa, am decis să merg cu el... 

Trebuie să vă mărturisesc că am observat toate detaliile cu multă aten- 
ție, puţin speriat şi tot atât de mult mirat. În timpul prânzului am cerut 
celor de lângă mine clarificări. Mai apoi, m-am întrebat ce anume era creştin 
în tot ceea ce văzusem şi auzisem. lată ce elemente creştine am descoperit: 
— întregul ritual a început şi s-a terminat cu rugăciunea „Tatăl nostru”; 

- foarte mulţi făceau semnul sfintei cruci când îngenuncheau pentru a da 
de mâncare la Pachamama, şi la fel înainte de a se ridica; 

- foarte mulţi, în timp ce erau îngenuncheaţi şi dădeau de mâncare la Pa- 
chamama, nu s-au rugat ei, ci lui Dumnezeu ca Tată. Au fost rugăciuni de 
cerere şi de mulțumire; 

- rugăciunile exprimau convingerea că primim de la Dumnezeu viața şi tot 
ce avem nevoie pentru a trăi; 

- mai exprimau şi ideea că „pământul” (natura) era un dar al lui Dumnezeu 
şi că viața noastră depinde de ea. 

M-am gândit: dacă poporul lui Dumnezeu putea aduce cult lui Dumnezeu 
arzând animale şi primele roade ale pământului... de ce nu ar fi fost corect 
ca acest popor să facă acelaşi lucru cu puţină mâncare? 

Aşa a început un lung proces personal de purificare a credinței mele. Un 
proces însoțit de multă reflecţie, rugăciune şi lectură a cuvântului lui Dum- 
nezeu. Am început să-mi dau seama că atâtea lucruri, considerate până 
atunci parte fundamentală a credinței mele, erau numai haina culturală a 
credinței... Oare un popor cu o cultură diversă nu avea dreptul să-şi îmbrace 
credința cu propriile haine culturale? 

M-am gândit că misiunea noastră e aceea de a-l vesti pe Isus şi de a-l 
pune în legătură cu oamenii. El este expresia perfectă a iubirii lui Dumnezeu 
față de noi. Dar este el cel care oferă Duhul său, aşa cum a promis la ultima 
cină şi aşa cum a făcut-o de atâtea ori în istorie. M-am gândit că ei înşişi, 
oamenii locului, vor putea discerne ceea ce este bun şi să-şi „încreştineze” 
cultura. 

Câteva texte biblice m-au ajutat în mod particular în acest proces: 

— „Însă când va veni el, Duhul adevărului vă va călăuzi în tot adevărul, căci 
el nu va vorbi de la sine, ci va spune ceea ce va auzi şi vă va vesti lucrurile 
viitoare” (In 16,13). 

- Întrebat de comunitate pentru ce intrase în casa păgânilor şi-i botezase, 
Petru se justifică: „Aşadar, dacă Dumnezeu le-a dat şi lor acelaşi dar ca şi 
nouă, pentru că am crezut în Domnul Isus Cristos, cine eram eu ca să-l pot 
împiedica pe Dumnezeu?” (Fap 11,17) 

— Când au început şi neiudeii să devină creştini, au apărut dubii în Biserică. 
Tocmai despre aceasta s-a vorbit la primul Conciliu din istoria Bisericii, 
când întrebarea era dacă păgânii trebuia să devină evrei mai înainte de a 
deveni creştini. Luca ne relatează. După o discuţie îndelungată, Petru s-a 
ridicat şi le-a zis: 

„Fraţilor, voi ştiţi că, din primele zile, Dumnezeu m-a ales între voi, pentru ca, 

prin gura mea, păgânii să asculte cuvântul evangheliei şi să creadă. lar Dum- 

nezeu, care cunoaşte inimile, a dat mărturie în favoarea lor, dându-le pe Duhul 

Sfânt ca şi nouă, şi nu a făcut nici o deosebire între noi, căci le-a curățat inimile 

prin credinţă. Aşadar de ce îl ispitiți acum pe Dumnezeu, punând pe umerii 

discipolilor un jug pe care nici părinţii noştri şi nici noi nu l-am putut duce? 

Dar noi credem că suntem mântuiţi în acelaşi fel ca şi ei prin harul Domnului 
Isus”. Atunci toată mulțimea a tăcut şi-i asculta pe Barnaba şi pe Paul, care poves- 
teau câte semne şi minuni a făcut Dumnezeu prin ei între păgâni (Fap 15,7-12). 


Decid să scrie o scrisoare la acea comunitate în care apăruse discuţia. 
lată ceea ce afirmă: 


Căci Duhul Sfânt şi noi am hotărât să nu vă impunem nici o povară în afară de 
acestea, care sunt necesare: să vă feriți de carnea jertfită idolilor, de sânge, de 
animale sufocate şi de desfrânare; dacă vă veţi feri de acestea, bine veţi face. Cu 
bine! (Fap 15,28-29) 


Poporul Kolla a devenit creştin. A păstrat însă, în acelaşi timp, foarte 
multe lucruri din propria cultură, inclusiv anumite rituri care existau în 
religia lor originară. Acum însă, aceste rituri au un sens creştin. 

Ritul corpachada a devenit unul creştin. Astăzi, Pachamama este chi- 
pul concret al Providenţei lui Dumnezeu, care ne dă toate bunurile mate- 
riale prin intermediul pământului, al naturii. „Toţi venim din ea şi ne în- 
toarcem în sânul ei”. M-am gândit că raportul lor cu pământul este destul 
de diferit de al nostru: un Kolla îi cere permisiunea mai înainte de a începe 
să îl lucreze. Aproape că s-ar putea spune că îl tratează ca pe o logodnică, 
ce trebuie să fie îngrijită şi sedusă. 

După puţine luni am avut norocul de a putea participa la un „curs ecu- 
menic despre pastorația indigenă”, organizat de Conferința Episcopilor 
din Bolivia, la care am găsit atâția alți misionari ce treceau prin acelaşi 
proces. Enrique Jordă, un înțelept iezuit în etate, care tocmai luase un al 
doilea doctorat în teologie cu privire la raportul dintre „Religia creştină şi 
religia Aymara”, ne spunea că sfântul Paul avusese trei atitudini în fața 
realităților păgâne: 

- când realitatea păgână bloca credința creştină, Paul o condamna; 

- când realitățile păgâne erau în realitate neutre, Paul nu-şi făcea probleme: 
nu valorau nimic; 

- când realităţile păgâne putea fi asumate pentru a avea un folos în religia 
creştină, Paul era primul care încerca să o facă: în felul acesta, tronurile, 
stăpânirile şi puterile au devenit categorii de îngeri! 

La un an după prima mea întâlnire cu Pachamama, era prezent şi 
episcopul meu. Când şi el a îngenuncheat pentru „a da de mâncare la Pa- 
chamama”, au dispărut multe dintre temerile mele şi am participat şi eu. 

Ce mesaj am vestit ca misionar în acea cultură? În sinteză, acesta este: 
- iubiţi-vă, pentru că Dumnezeu vă iubeşte. „Prin aceasta s-a arătat iubirea 
lui Dumnezeu în noi: Dumnezeu l-a trimis în lume pe Fiul său, unicul năs- 
cut, ca să trăim prin el” (1In 4,9); 

- împărăția lui Dumnezeu este destinată tuturor. Fiecare are dreptul de a 
intra aşa cum este, fără a trebui să renunţe la identitatea sa culturală; 

- da, este necesar să ne purificăm de tot ceea ce este contrar evangheliei. 
Trebuie să renunțăm la păcat şi la tot ceea ce este contrar iubirii. Dar tot 
ceea ce nu este contrar Evangheliei poate fi „botezat”, poate să devină 
creştin. 

Practic, cred că întâlnirea mea cu poporul Kolla m-a ajutat să mă des- 
chid spre alții, să recunosc valoarea a ceea ce este diferit. Am înțeles că 
aceeaşi unică credință poate fi exprimată în feluri diferite, continuând să 
rămână credință unică. M-a ajutat să devin mai creştin şi, mai ales, mai 
catolic. 


America Latină, un continent de săraci 


America Latină este un continent cu un procentaj extrem de înalt de 
populaţie sub limita sărăciei. Aceasta înseamnă că familia nu câştigă sufi- 
cient pentru a putea satisface cerințele esențiale ale vieţii. Acest procent, 
în multe țări din regiune, este peste 50% din populație. Acestea sunt date 
oferite de Banca Mondială (2001): 


p Populaţie è Populaţie 
Țară % FE, Tară % si iN 
i (milioane) ? (milioane) 
argentina - urban 52.24 31.48 Honduras 56.24 0.58 
Na 44.68 8.52 Jamaica 38.82 2.61 
Brazi ia 59.25 172.56 Mexi 54.93 ere 
‘olumhja A asoa V Paname Sere 29 
osta R 40.0 89 Paragua 0.8 64 
Republica Dominicană | 47.44 8.51 perj 49.82 20.09 
Ecua 53.39 12.88 Luci 42.58 0.16 
T Sap sa ii Hadt A0 a 
yuatem 59.87 11.69 yagua pân 44.56 3.29 
xuyana 44.58 0.77 49,53 24.63 


În documentul final al celei de-a treia Adunări plenare a Conferinţei 
Episcopale a Americii Latine (1979), episcopii noştri au afirmat: 


Situaţia de extremă sărăcie dobândeşte în viaţa reală aspecte foarte concrete, 

în care ar trebui să recunoaştem trăsăturile lui Cristos suferind, ale Domnului 

care ne întreabă, ne interpelează. Chipuri de copii loviți de mizerie încă înainte 

de a se naşte, chipuri de tineri şi de bătrâni, chipuri de indigeni şi afro-ameri- 

cani, chipuri de campesinos, de muncitori, de şomeri... 

În general, se afirmă că țări ca Argentina, Brazilia şi Chile sunt țări 
bogate. Poate că e adevărat... Dar sunt țări bogate în care mai mult de 50% 


din populaţie este sub limita sărăciei. Este un scandal când în Argentina, 
numit şi „grânarul lumii”, există copii care mor de foame! Problema are o 

cauză fundamentală: distribuirea bogățiilor. O parte din această problemă 
a distribuirii este, fără îndoială, distribuirea câştigului. 

Un alt aspect este problema proprietății pământului. Problema e veche, 
dar şi nouă. În perioada cuceririlor (conquista), spaniolii şi portughezii au 
dobândit „proprietatea” pământului şi i-au făcut sclavi pe băştinaşi pentru 
a-l lucra. În epoca luptelor pentru independenţa țărilor noastre, ofițeri ai 
armatei şi-au distribuit teritorii largi fără nici un respect față de indigenii 
care-l locuiau (Jujuy, 1834). Mai rău: i-au obligat să plătească chirie, au 
impus taxe pentru a putea creşte animale (capre, oi, cai), precum şi pentru 
folosirea apei la irigații. 

Astăzi există companii internaționale ce posedă teritorii extinse de pă- 
mânt egale cu teritorii ale unor națiuni întregi: într-una dintre parohiile 
unde am lucrat, o singură firmă avea mai mult de 300.000 de ha, echivalen- 
tul unei suprafeţe de 60x50 km. Benetton (firmă italiană ce produce haine) 
posedă 2.000.000 de hectare în Sudul Argentinei (200x100 km). Gândiţi-vă 
că în provincia argentiniană unde trăiesc şi azi părinții mei proprietarii a 
67% din suprafețele de pământ nu locuiesc în această provincie! La fel se 
întâmplă în Brazilia, în Paraguay şi în atâtea naţiuni din regiune. La fel se 
întâmplă cu minele, cu resursele petroliere etc. 

În Brazilia a apărut o „Mişcare a Muncitorilor Agricoli fără Pământ” 
(MST). Caută să afirme dreptul tuturor agricultorilor de a avea o proprie- 
tate, o bucată de pământ, cât ar fi necesar pentru a putea trăi. Din când în 
când, un grup de agricultori fără pământ ocupă pacific o bucată dintr-o 
Fazenda (o mare proprietate rurală). Aproape întotdeauna este vorba de 
pământuri neproductive, care sunt păstrate de proprietarii lor pentru mo- 
tive pur speculative. Reacţiile proprietarilor sunt, de multe ori, violente: 
trimit personal înarmat pentru a-i alunga pe cei ce au ocupat acel teren. 
De multe ori, cu ajutorul Poliţiei... 

Urbanizarea masivă a Americii Latine are, în parte, această situaţie la 
originea ei. (La nivel continental, procentajul populaţiei care trăieşte în 
oraşe este de circa 85%.). 


Răspunsul Bisericii la sărăcia generalizată 


Biserica Latinoamericană a dat mai multe răspunsuri: 
- preoţi pentru „Lumea a Treia” (1968), care caută să trăiască printre cei 
săraci, precum ei; 
- opțiunea preferenţială pentru cei săraci; 
— teologia eliberării: plecând de la Cartea Exodului, caută să lumineze rea- 
litatea vieţii zilnice şi să-i angajeze mai mult pe creştini în căutarea liber- 
tății pentru popoarele noastre (există două documente date de Vatican cu 

privire la teologia eliberării: unul ce condamnă unele teologii ale eliberării, 
al doilea care îi vedea necesitatea şi aspectele pozitive)?. 


Câteva fapte din istoria recentă 


În anii'60a apărut o teorie socio-economică numită „teoria dependenţei”; 
concret, afirma că unele țări depind din punct de vedere economic de altele, 
aşa încât destinele lor nu mai rămân în mâinile lor. Schema se aplică şi cu 
privire la aspectele interne ale fiecărei țări: majoritatea populaţiei depind 
de puţini, care dirijează destinul tuturor, dar care caută doar propriul 
avantaj. 

În timpul anilor '60 şi '70, în diferite țări din regiune au apărut multe 
grupuri armate de stânga. Au existat atentate, răpiri, omucideri (în unele 
țări precum Columbia, aceste grupuri mai există şi azi: FARC etc.). În ge- 
neral însă, violența nu a avut sprijinul maselor populare. 

Anii '70 au fost marcați de o puternică reacție militară din partea forțelor 
de dreapta. Militarii au pus stăpânire pe putere în multe țări. S-ar putea 
spune că medicamentul a fost mai rău decât boala. Represiunile au fost 
feroce, nu doar din partea militarilor, ci şi din partea unităţilor paramilitare 
(în unele țări precum Columbia, mai există şi azi). Unele dintre aceste 
grupuri folosesc aceleaşi metode ca ale grupurilor de stânga: bombe, aten- 
tate etc. (AAA în Argentina). Consecințele au atins nu doar grupurile vio- 
lente de stânga. Toţi cei care au lucrat în folosul celor săraci au fost perse- 
cutaţi, cu sacrificiul multor persoane ucise, dispărute, aruncaţi în închisoare 
fără judecată etc. În numele unei aşa-numite (ca pretext) „civilizaţii occi- 
dentale şi creştine” şi a „siguranței naționale”, toți cei care căutau o mai 
profundă dreptate socială, sau doar gândeau într-un mod diferit, au fost 
acuzați de marxism. Ideologia acestor guverne militare a fost, din punct de 
vedere teoretic, anticomunistă. În realitate, au fost folosite aceleaşi metode 
de represiune. Numai în Argentina au dispărut 30.000 de oameni între 
1976 şi 1983. Mulţi dintre ei erau cateheți, persoane consacrate, preoți, 
episcopi (Oscar Arnulfo Romero, Enrique Angelelli) etc. În acelaşi timp, 
majoritatea celor înscrişi în Partidul Comunist erau consideraţi ca nefiind 
prea periculoşi şi aveau locul lor la baruri, bându-şi cafeaua obişnuită! Au 
fost ani în care a avea anumite cărţi îţi punea în pericol viața! În Guatemala, 
cateheţii ascundeau Biblia în pământ: dacă erau găsiți cu o Biblie în casă, 
puteau fi ucişi! (Pare o glumă, dar, într-o zi, în Argentina militarii au intrat 
într-o librărie şi au ars toate cărțile dintr-un raft ce era marcat cu titlul 
„Arta Cubistă”: expresia părea că vorbeşte despre „Cuba” şi deci... despre 


2 Alcuni aspetti della teologia della liberazione: EnchVat 9, 866-987; Libertà cristiana e 
liberazione: EnchVat 10, 196-344. 

Fidel Castro şi comunism). Iată un alt episod: „Trebuie să ne gândim că 
există o acțiune comunist-marxistă internațională, care, deja cu 50 de ani 
înainte de Cristos, veghea şi gravita în lume”. Fraza a fost pronunțată de 
generalul argentinian Cristino Nicolaides, la începutul anilor ’80. Cităm 
realmente din articolul El general que borro las huellas (Ziarul Clarín, din 
7 martie 1999). Rănile din acea epocă sunt încă deschise... 

În anii ’80, țările noastre s-au întors la democraţie, dar noile guverne 
s-au găsit în fața unui dezastru economic total: multiplicarea datoriei ex- 
terne (în Argentina, de la 7 la 49 miliarde de dolari), creşterea sărăciei, 
distrugerea industriei naționale etc. 

Laicii, pilaştrii Bisericii 

Câteva date statistice despre Biserica Catolică din America Latină: 

» catolici: 430 000 000 (88,8% din populaţie); dublă apartenență: 15,5%; 
Europa: 280 000 000. 

» catolici pentru fiecare preot: America Centrală: 6763; America de Sud: 
7138 (Europa: 1374; România: 1046). 

> km? pentru un preot: 331,5 (Europa: 49). Aceasta înseamnă că fiecare 
preot latino-american trebuie să acorde atenţia sa pastorală unei populaţii 
ce locuieşte într-o arie de aproape şapte ori mai mare decât aceea care 
„aparține” unui preot din Europa. 

Aceste numere ne oferă un alt aspect al realității Bisericii în America 
Latină: atât pentru numărul de persoane, cât şi pentru suprafața pe care 
sunt răspândiţi catolicii, iar Biserica s-ar găsi într-o mare dificultate de a 
acorda atenţia sa pastorală — cel puţin față de catolici —, dacă această atenţie 
pastorală s-ar sprijini numai pe preoți şi persoane consacrate. 

Unul dintre cei mai mari misionari ai Americii Latine a fost sfântul 
Francisc Solano (1549-1610), reprezentat iconografic cu vioara şi crucea. 
Cineva a căutat să reconstruiască drumurile sale misionare şi să stabilească 
timpul cât ar fi putut să rămână în fiecare loc unde se ştie că ar fi fost: două 
săptămâni... Două săptămâni nu înseamnă prea mult pentru a încreştina 
un popor... nici măcar dacă acest popor se află în aşteptarea unui mesaj al 
misionarului, şi asta nu era aşa de simplu. 

Cum au procedat deci misionarii? O soluție am găsit-o în munca mea cu 
oamenii locului. 

La un anumit moment am început să cred că cea mai mare parte a copi- 
ilor pe care-i botezam fuseseră deja botezați. Puțin câte puţin am reuşit să 
descopăr metoda folosită de misionarii ce mă precedaseră. Cum misionarii 
ştiau că oamenii locului nu aveau să-i mai revadă pentru mult timp (poate 
ani), înainte de a părăsi un loc stabileau acolo „miniştri” laici. Era vorba 

de o „botezătoare” şi de un „invocator”, care adesea erau soț şi soție. Rolul 
lor era acela de a-i boteza pe copii cu „apa ajutorului” (botezul în pericol de 
moarte) şi de a conduce rugăciunea, mai ales în momentele de mai mare 
necesitate, ca, de exemplu, înmormântarea. Acei „miniştri” au transmis 
din generaţie în generaţie rolul lor... În atâtea locuri, până azi! 

Şi azi sunt mulți laicii care fac această slujire importantă în Biserică. 
Imaginaţi-vă o parohie cu o suprafață de 10 000 km?, cu 48 de comunități 
distribuite în ea. Am lucrat în trei diferite realități cu acest fel de caracte- 
ristici. Oricum, eşti mereu pe drum şi treci de la un loc la altul cu viteza 
ce-ţi permite doar administrarea sacramentelor. Nu există timp pentru a 
te ocupa de catehism, nici nu poți fi prezent în fiecare comunitate, la fiecare 
sfârşit de săptămână... 

Soluţia: laicii. Ei sunt cei ce se ocupă de atâtea lucruri. Sunt adevărații 
pilaştri ai Bisericii. Ei sunt cei care animă şi coordonează comunităţile lor, 
organizează cateheza la sfânta Împărtăşanie şi la Mir, pregătesc familiile 
pentru Botez, îi instruiesc pe cei ce se pregătesc la Căsătorie... şi aşa mai 
departe. În America Latină, oamenii aceştia foarte rar primesc vreo răsplată 
economică. O fac de dragul lui Dumnezeu! 


A trebuit să fac câteva alegeri pastorale: 


> să dedic mai puţin timp şi bani pentru a parcurge comunităţile şi să dedic 
mai mult timp (şi bani) pentru formarea cateheţilor şi animatorilor de co- 
munitate; 
> să promovez cuvântul lui Dumnezeu, citit şi celebrat în fiecare comuni- 
tate ce rămânea fără Liturghia duminicală; 
> să am încredere în colaboratorii laici: când ajungeam în comunitate, ei 
erau cei care îmi spuneau ce anume trebuia să fac şi, de multe ori, despre 
ce anume ar fi trebuit să predic la Liturghie. 

Acolo unde am lucrat, în Nord-Vestul Argentinei, am văzut marea iubire 
a acestor colaboratori laici pentru cuvântul lui Dumnezeu. Cred că pot să 
spun că unii dintre ei cunoşteau Biblia chiar mai bine decât mine! 

Niciodată nu voi uita o vizită pe care am făcut-o într-o comunitate din 
Colorados. Animatorul comunităţii era Julio, un tânăr de 19 ani, nepot al 
vechiului animator, care deja era orb şi surd. În acea zi, de-abia ajuns în 
comunitatea sa, Julio s-a închis cu mine în sacristie. Mi-a povestit proble- 
mele pe care comunitatea le trăia chiar în acel moment şi mi-a cerut să 
vorbesc despre anumite aspecte în timpul predicii. Am făcut ceea ce mi-a 
spus... În timpul predicii am citat câteva texte biblice pentru a lumina ceea 
ce spuneam. La un anumit moment, Julio a venit alături de mine cu Biblia 
în mână, mi-a indicat un anume fragment, şi mi-a spus: „Părinte, nu uita 

de acest text!” Asta s-a repetat de alte două ori în timpul predicii! A trebuit 
să admir cunoştinţele biblice ale acelui tânăr, care făcuse numai primele 
trei clase, dar care citise Biblia de la un capăt la altul de mai multe ori, în 
timp ce păştea caprele familiei sale. 

Era normal ca, atunci când o comunitate avea probleme serioase, ani- 
matorii comunităţilor vecine să meargă ca misionari în acea comunitate, 
vizitând-o în fiecare săptămână, mergând pe jos uneori până la 20 de km. 

Ar trebui să mai mulțumesc atâtor laici care m-au însoțit în munca mea 
misionară, şi mai ales celor ce făceau parte din echipa centrală a parohiei, 
care m-au ajutat să înțeleg mentalitatea oamenilor şi cultura locului, să 
iau decizii pastorale corecte, ducând mai departe cursurile de formare a 
altor animatori şi cateheţi, lucrând împreună cu mine la diferite cursuri 


biblice... 


America Latină: teritoriu de misiune 


Cineva poate că se va gândi că America Latină, cu o populaţie catolică 
egală cu 88,8%, nu ar trebui să fie considerată un teritoriu de misiune. Eu 
însă cred că da, pentru următoarele motive: 

» America Latină este un continent de „catolici aflați departe” de Biserică. 
Chiar dacă 88,8% din populaţie este botezată, mai puțin de 10% dintre 
catolici participă în mod regulat la viața Bisericii; 

» marile nedreptăţi sociale, care mai apasă continentul, ne arată că evan- 
ghelia încă nu a ajuns la inima societăţii latinoamericane; 

> în întreaga Americă Latină (ca în tot restul lumii) este în act un proces 
puternic de urbanizare (în Argentina, cel puţin 84% din populaţie locuieşte 
în oraş). Dar când se transferă în oraş, atâta lume începe să se „adapteze” 
la noua realitate a vieţii. Păcat că, de atâtea ori, în acest proces, îşi pierd 
temeliile lor culturale şi religioase, care sunt văzute ca lucruri ale trecutului, 
semne de „învechire” şi de incompatibilitate cu noua realitate; 

> în special în unele țări, este în act un proces puternic de secularizare, 
asemănător cu cel din Europa actuală; 

> noile grupuri religioase („sectele”). 


Sunt şi lumini: 
> puternica religiozitate populară, ce trebuie să fie însoțită şi de multe ori 
purificată; 
> opțiunea preferenţială pentru cei săraci; 
> o puternică mişcare biblică şi „noile teologii” (indiană, neagră, a femeii etc.). 


